Lillehammer

**Lillehammer** er en by og kommune i Innlandet (tidligere i Oppland) ved Gudbrandsdalslågens utløp i Mjøsa. Den grenser i nord mot Øyer, i sørøst mot Ringsaker, i sør til Gjøvik, i sørvest mot Nordre Land, og i vest mot Gausdal. Nåværende grenser er fra 1964 da Lillehammer slo seg sammen med Fåberg Kommune. 

Sentrum, Nordre Ål, Søre Ål, Røyslimoen og Vårsetergrenda ligger på østsiden der Lågen renner ut i Mjøsa. Fåberg, Jørstadmoen og Rudsbygd ligger nord for byen, og Vingnes, Vingrom og Saksumdal på vestsiden av Mjøsa.

Fjellområdene i kommunen består av Fåberg Vestfjell som grenser mot Nordre Land, Gausdal og Gjøvik, og Fåberg Østfjell som grenser mot Øyer og Ringsaker. Den høyeste toppen er Nevelfjell, 1090,6 moh, like ved grensa mot Øyer kommune i nord.

Lillehammer blir også kalt *dølabyen* ut fra sin beliggenhet som inngangsport til Gausdalen, og for sin historiske status som kjøpssted for Gudbrandsdalen. Byen er den nordlige endestasjonen for det historiske dampskipet «Skibladner» på Mjøsa.

## Areal og befolkning
De fleste innbyggerne bor i sentrum i bydelene Busmoen, Nordre Ål, Søre Ål, Suttestad, Vingnes, Nybu, Røyslimoen og Vårsetergrenda. Ellers bor folk i Fåberg, Saksumsdalen, Rudsbygd og tettstedene Fåberg (tettsted), Jørstadmoen og Vingrom.
  
Lillehammer er et administrasjonssted i Innlandet fylke, og huser et av to fylkeshus i fylket. Tettstedet Lillehammer har  innbyggere per . Kirkelig er Lillehammer prostesete i Sør-Gudbrandsdal prosti.

## Bydeler og tettsteder
* Søre Ål
* Nordre Ål
* Sentrum og Nybu
* Vårsetergrenda og Røyslimoen
* Vingnes
* Jørstadmoen og Fåberg (tettsted)
* Rudsbygd
* Fåberg
* Saksumsdalen
* Vingrom
* Nordseter
* Busmoen

## Historie

Lillehammer fikk kjøpstadrettigheter i 1827. I 1837 da formannskapslovene ble innført var byen enda liten, og Lillehammer hadde felles kommunestyre med omegnskommunen Fåberg. I 1842 fikk byen eget bystyre. Kjøpmann Ludvig Wiese har vært regnet som byens grunnlegger, og det ble reist en statue av ham på Lilletorget i forbindelse med byens 100-årsjubileum. Fram til midten av 1800-tallet lå bebyggelsen hovedsakelig i området rundt Hammer gård. Byen hadde i 1850 om lag tusen innbyggere, og hadde gode forbindelser både sør- og nordover. Anleggelsen av hovedbanen Oslo-Eidsvoll i 1852 baserte seg på videreforbindelsen med dampskip langs Mjøsa til Lillehammer, og nylagt vei videre oppover Gudbrandsdalen. Dette transportsystemet muliggjorde frakt av tømmer og jordbruksvarer til hovedstaden, og bidro til byens framvekst.

Den 22. april i 1940 ble Lillehammer erobret av tyske styrker under invasjonen av Norge. Det markerte slutten på kampene på østsiden av Mjøsa. Dermed var veien opp Gudbrandsdalen åpnet for de tyske styrkenes framrykning mot Dombås og Åndalsnes.

Utover 1900-tallet vokste byen seg stadig større, og veksten skjedde på omegnskommunen Fåberg sin grunn. Etterhvert tok Fåberg initiativ til det som førte til at kommunene ble slått sammen i 1964. En meningsmåling om hva navnet på den nye felleskommunen burde være ble holdt, hvor flertallet av befolkningen stemte på Fåberg. Det nye kommunestyret i felleskommunen gikk også inn for Fåberg som navn på den nye kommunen. Dette ble senere overkjørt av statlige krefter som mente at navnet Lillehammer sto seg bedre internasjonalt og at navnet ellers kunne bli glemt.

I 1973 kom Lillehammer i verdens søkelys gjennom likvideringen av en marokkansk kelner, den såkalte Lillehammer-saken.

Lillehammer var arrangør av de 17. olympiske vinterleker i 1994, med deler av arrangementet viderefordelt til kommunene Gjøvik, Øyer, Ringebu og Hamar.

## Kommunesammenslåingen

*1.januar 1964 blei Lillehammer by og Fåberg landkommune slått sammen etter at de to kommunene hver for seg hadde vedtatt å gå inn for full sammenslåing våren 1963. Dette innebar ei gjenforening av to områder som tidligere hadde vært en enhet gjennom århundrer under navnet Fåberg.*

Fra kjøpstaden Lillehammer ble opprettet i 1827 og skilt ut fra Fåberg hadde byen ligget som en øy, omgitt av herredskommunen på alle kanter. Lillehammer sitt areal var ved sammenslåingen 1,9&nbsp;km2 og Fåberg sitt på 475&nbsp;km2. Frem til 1920 vokste byen seg større innenfor bygrensen, men vokste etter dette ut av sitt gode skinn og inn i Fåberg med nye bydeler som Søre Ål, Nordre Ål og Røyslimoen. Utviklingen etter 1920 førte de to kommunene stadig nærmere hverandre, og de samarbeidet tett på en rekke områder. Kommunene fikk etter hvert samarbeid om felles vann og kloakkanlegg i bykjernen og områdene rundt, felles lensmann, felles brannvesen og skolevesen. Store og nødvendige investeringer i årene fremover gjorde at det vokste frem en tanke om at disse kunne løses best om det bare var en kommune, og det ble satt ned et arbeidsutvalg som i 1956 blant annet konkluderte med at: *En større kommunal enhet ville utvilsomt ha større muligheter til å løse store kapitalkrevende oppgaver og at det etter en tid trolig ville by på økonomiske fordeler av ganske vesentlig betydning for det samlede området.*

I 1963 gikk Herredstyret og Bystyret i de to kommunene inn for full sammenslåing, og saken gikk videre til Kommunaldepartementet som ble godkjent ved kongelig resolusjon av 29. mars 1963. At det var Fåberg Herredstyre som først hadde tatt initiativ, gjorde nok sitt til at den organiserte motstanden uteble, som skjedde i mange andre kommuner.

Når sammenslåing var bestemt kom navnespørsmålet opp. Skulle den nye storkommunen hete Fåberg eller Lillehammer? Lillehammer-tilhengerne mente at Lillehammer-navnet var bedre kjent, at det sto seg bedre ute i den store verden fordi den ikke inneholdt bokstaven Å, og at navnet ellers ville bli visket vekk om kommunen ble hetende Fåberg. Fåberg-tilhengerne mente at Fåberg var det historisk riktige navnet ettersom kjøpstaden Lillehammer i 1827 ble anlagt på jomfruelig terreng i Fåberg, at navnet Fåberg ellers ville bli redusert til navnet på et stasjonsområde og at Lillehammer-navnet uansett ville stå sterkt som navn på selve byen. Det finnes mange eksempler på dette, som for eksempel Lillestrøm i Skedsmo og Hønefoss i Ringerike.

Etter det første kommunale fellesmøte vant Fåberg-navnet med 38 mot Lillehammers 34 stemmer. Dette var et vedtak som ikke var bindene, og saken gikk videre hvor det til slutt var regjeringen som avgjorde navnespørsmålet etter uttalelser fra fylket og kommunaldepartementet. Etter en rekke debatter og argumenter for begge de to navnene fra en rekke instanser falt avgjørelsen den 5.juli 1963. Flertallet i det nye kommunestyret, som hadde stemt for Fåberg-navnet, måtte pent bøye seg for avgjørelsen tatt av myndighetene om å gi den nye kommunen navnet Lillehammer. Pussig nok var det Fåbergs tidligere ordfører, Oskar Skogly, nå som kommunalminister som fikk navnesaken på bordet i departementet.

## Politikk

Hans Olav Sundfør (H) er ordfører. I 2023 ble han den første Høyre-ordføreren i Lillehammer på 77 år. Jytte Sonne (KrF) er varaordfører.

Tidligere ordførere:

* Ingunn Trosholmen (Ap) 2019–2023
* Espen Granberg Johnsen (Ap) 2011–2019
* Synnøve Brenden (Ap) 1999–2011
* Audun Tron (Ap) 1987–1999
* Arild Bakken (Ap) 1982–1987
* Knut Korsæth (Ap) 1975–1981
* Magne Henriksen (Ap) 1964–1975
* Erling Juell Aune (Ap) 1960–1963

Historisk liste over ordførere i Lillehammer

### Kommunestyrevalget 2023

## Utdanningsinstitusjoner

* Universitetet i Innlandet (INN)
* Nansenskolen – Norsk humanistisk akademi
* Cyberingeniørskolen – (tidligere Forsvarets ingeniørhøgskole)
* Lillehammer videregående skole, Sør og Nord. Tidligere også Mesna videregående skole, men denne ble nedlagt fra 01.01.2016. 
* Norges Toppidrettsgymnas.

## Idrett
### Idrettslag i kommunen
:*Utdypende artikkel: [[Idrettslag i Lillehammer]]*

* Faaberg Idrettslag
* Lillehammer Ishockeyklubb, Fjordkraftligaen
* Lillehammer Fotballklubb, 3. divisjon fotball for herrer
* Lillehammer kvinnefotballklubb, 3. div.
* Lillehammer skiklub
* Lillehammer Lawn Tennisklubb
* Lillehammer Innebandyklubb
* Søre Ål Idrettslag
* Lillehammer Faaberg Håndball 09, 3. divisjon håndball for herrer, 2. divisjon håndball for kvinner
* Roterud Idrettslag
* Rudsbygd Idrettslag
* Vingar Idrettslag
* Rinna Idrettslag
*Vingrom Idrettslag
*Mjøsa Pikes
*Lillehammer Frisbee

### Vinter-OL 1994

:*Utdypende artikkel: [[Vinter-OL 1994]]*

### Vinter-OL for ungdom 2016
:*Utdypende artikkel: [[Vinter-OL for ungdom 2016|Vinterolympiskeleker for ungdom 2016]]*

### Arrangement

* Birkebeinerrennet arrangeres hvert år i mars.
* Ingalåmi arrangeres hvert år i mars.
* Birkebeinerrittet arrangeres hvert år i august.
* Birkebeinerløpet arrangeres hvert år i september.
* World cup hopp i Lysgårdsbakken.
* World cup nordiske grener i Lysgårdsbakken og på Birkebeineren skistadion.
* Baldus cup, håndball, arrangeres hvert år i april.
* Lillehammer cup (inne fotball)
*World cup i aking
*VM i parabob
*Europa cup i skeleton

## Kultur

### Tusenårsted

Kommunens tusenårssted er Stortorget, og ble valgt til dette av kommunestyret i 1998. Torget ble rustet opp og ble gjenåpnet 21. juni 2001 samtidig som det ble erklært som Tusenårssted.

Det blir i dag brukt til parkeringsplass.

Kort etter at Lillehammer ble kjøpstad i 1827 ble strukturen for byen planlagt med den kvadratiske inndelingen av kvartaler. Torget var opprinnelig planlagt ovenfor Hammer gård, der Søndre Park ligger. I 1868 ble nåtidens plassering vedtatt i formannskapet. Torget ble raskt et møtested for lillehamringer både til hverdag og fest. Her var det både utstillinger, marked, sang og musikk fra egen paviljong. Her mønstret Gudbrandsdal Bataljon, og dette var og er hovedarena for nasjonaldagsmarkeringen. Den første torgdagen var i 1907.

Stortorget er utsmykket med «slaven» av billedhuggeren Rolf Lunde og en statue av Anders Sandvig, Maihaugens grunnlegger, laget av Arne Durban. Mellom Lillehammer kino og Lillehammer Kunstmuseum ligger kunsthagen som er laget av Bård Breivik.

I 2017 ble Lillehammer tatt opp i det internasjonale Creative Cities-nettverket og utpekt som UNESCO Litteraturby.

### Festivaler
* Norsk Litteraturfestival – Sigrid Undset-dagene (mai/juni)
* DølaJazz (oktober)
* Amandusfestivalen (uka før palmesøndag)
* Teaterdagene (september)
* Kulturnatt (desember)

### Severdigheter
* Bjerkebæk, Sigrid Undsets hjem
* Kulturhuset Banken
* Lillehammer kunstmuseum
* Lillehammer Olympiapark, med Håkons Hall, Kristins Hall, Lysgårdsbakkene, Birkebeineren Skistadion, Kanthaugen freestyleanlegg og Hunderfossen bob- og akebane
* Maihaugen med friluftsmuseum, håndverksamling, Maihaugsalen, Postmuseet m.m.
* Mesna kultursti
* Fåberg kultursti med bl.a. helleristningene ved Drotten
* Norges Olympiske Museum
* Norsk Kjøretøyhistorisk Museum
* Svarga, Marcello Haugens hjem
* Lillehammer kirke, innviet i 1882
* Hunderfossen familiepark
* Lilleputthammer opplevelsespark. Miniatyrmodell av Storgata i Lillehammer slik den var på 1930-tallet
* Fabrikken – senter for kreative næringer
* Galleri Zink
* Skulpturstopp: Kunstverket «Menneske i Moderskipet» av Antony Gormley i Jernbaneparken

## Forsvaret

Forsvaret har lenge hatt virksomhet i Lillehammer på Jørstadmoen i Fåberg nordvest for byen. Jørstadmoen har vært brukt som ekserserplass siden 1700-tallet, og på slutten av 1800-tallet ble Jørstadmoen leir med fast bygningsmasse.

Jørstadmoen militærleir er i dag hovedbase for følgende avdelinger:
* Cyberforsvaret
* Cyberingeniørskolen tilhørende Forsvarets høgskole
* Seksjon for dokumentasjonsforvaltning og arkiv (DA)
* Forsvarets sikkerhetsavdeling (FSA)

Videre har Regional støttefunksjon (RSF), Forsvarets logistikkorganisasjon (FLO) og Forsvarsbygg avdelinger på basen. Dessuten holder også Hovedarsenalet til på Lillehammer.

## Rettsvesen
I Lillehammer ligger Lillehammer tinghus som betjener kommunene Lillehammer, Gausdal, Øyer, Ringebu og Sør-Fron innenfor Vestre Innlandet tingrett og Eidsivating lagmannsrett.

## Vennskapsbyer

Lillehammer kommune har siden 50-tallet hatt vennskapsbyer i Sverige, Danmark og Finland. Lillehammer har senere også fått vennskapsbyer i flere andre land utenfor Norden.

*  Autrans
*  Hayward
*  Hørsholm
*  Düsseldorf
*  Oberhof
*   Leksand
*  Oulainen
*  Minakami
*  Shiozawa
*  Sarajevo

## Referanser




## Eksterne lenker
* 
* 
*  Kommunefakta Lillehammer - Statistisk sentralbyrå
*  Lillehammer turistinformasjon
*  Fåberg og Lillehammer historielag
*  Mennesket i moderskipet, Skulpturstopp   
*  Turforslag til Lillehammer-Rondane på DNT og NRKs nettsted ut.no  
*  Kultur i Lillehammer på kart fra Kulturnett.no
*  Lillehammer 1827-1927. Bokhylla.no

; Nyheter 
*  Gudbrandsdølen Dagningen
;Historie
*  Historiske bilder fra Lillehammer 1880–1927
*  Bilder fra Lillehammer-OL i 1994